Fulltrúi LÍ í stjórn Alþjóðafélags lækna Á fundi Alþjóðafélags lækna í janúarmánuði síðastliðnum fékk Læknafélag Íslands í fyrsta sinn fulltrúa í stjórn félagsins . Læknafélag Íslands sendi af því tilefni frá sér eftirfarandi fréttatilkynningu : Læknafélag Íslands skipar fulltrúa í stjórn Alþjóðafélags lækna ( WMA ) - World Medical Association Council á kjörtímabilinu 2001 - 2002 . Það var niðurstaða stjórnarkosninga sem tilkynnt var í gær . Með samvinnu norrænu læknafélaganna eiga Norðurlöndin nú tvo fulltrúa kjörna í stjórn WMA , Læknafélag Íslands og Læknafélag Noregs hvort félag með einn fulltrúa . Er þetta í fyrsta skipti sem Læknafélag Íslands á fulltrúa í stjórn ( council ) Alþjóðafélags lækna Fyrsti vísirinn að alþjóðsamtökum lækna var stofnaður 1926 með þátttöku 23 þjóða . Lagðist sú starfsemi niður er síðari heimsstyrjöldin braust út , en í júlí 1945 voru drög lögð að stofnun Alþjóðafélags lækna -WMA , sem var formlega gert á fundi í Frakklandi í september 1947 með þátttöku 27 þjóða . Nú eiga 72 þjóðir aðild að Alþjóðafélagi lækna . Stjórn félagsins er skipuð 18 fulltrúum . Þar af eru fulltrúar Evrópu sjö . Læknafélög Bretlands og Frakklands eiga hvort sinn fulltrúa í stjórninni þar sem félagar í þeim samtökum eru fleiri en 50.000 . Læknafélag Þýzkalands á tvo fulltrúa vegna félagafjölda yfir 100.000 . Kosið var um fulltrúa í þrjú sæti Evrópu í stjórninni og var það niðurstaða kosninganna að þau skipa fulltrúar Læknafélags Íslands , Læknafélags Noregs og Læknafélags Hollands . Læknafélagi Íslands er það mikill heiður að fulltrúi þess skipi stjórn Alþjóðafélags lækna næsta kjörtímabil . Er það mikil viðurkenning á störfum félagsins að siðamálum lækna á alþjóðlegum vettvangi á undanförnum árum . Kópavogi 2. febrúar 2001 Læknafélag Íslands valdi Jón Snædal sem fulltrúa sinn í stjórn Alþjóðafélags lækna . Læknablaðið fékk Jón til að segja lesendum í stuttu máli frá aðdraganda kjörsins og þeim væntingum sem hann hefur um stjórnarsetuna : ,, Norræna læknaráðið ákvað fyrir ári að bjóða fram sameiginlega fulltrúa í stjórn Alþjóðafélags lækna ( WMA ) þar sem ljóst virtist að með því móti kæmust tveir fulltrúar frá Norðurlöndunum í stjórn en ella einn . Jafnframt var samþykkt ákveðin röð á framboðum frá löndunum og þar sem Ísland hafði aldrei haft fulltrúa áður gafst Læknafélagi Íslands kostur á að bjóða fram í þetta sinn . Gekk það eftir og að lokinni kosningu til stjórnar nýverið fengu íslenska og norska læknafélagið fulltrúa þegar kosið var á Evrópusvæði Alþjóðafélags lækna . Kosið er til eins árs í senn með möguleika á framlengingu um eitt ár án kosningar ef viðkomandi læknafélag svo kýs . " ,, Meginverkefni Alþjóðafélags lækna eru tvenns konar . Annars vegar að styrkja og bæta stöðu lækna víðs vegar um heim til dæmis með því að leggja áherslu á hlutleysi þeirra gagnvart stjórnvöldum . Mörg dæmi eru um það að læknum eru lagðar skyldur á herðar sem ekki samræmast því hlutverki þeirra að lækna og líkna svo sem að hýsa stjórnarandstæðinga á geðdeildum eða að þeim er gert að taka þátt í og jafnvel framkvæma dauðarefsingar . Annað meginverkefni er á sviði siðfræði lækninga og ekki síður rannsókna og er Helsinkiyfirlýsingin þekktasta dæmið um það en 6. útgáfa hennar var samþykkt í Edinborg á síðastliðnu hausti . Nærtækt verkefni fyrir Læknafélag Íslands er að taka þátt í stefnumótun Alþjóðafélags lækna í notkun víðtækra heilsufarsupplýsinga til rannsókna , en nú er einmitt verið að vinna að henni . "